user
Fundisisa le nkondlo bese uphendula imibuzo elandelayo.
NYUVESI YAKWAZULU – LF Mathenjwa
INgqungqul' eshay' amaphiko phezu koMhlathuze
UMhlathuze wakhophoza
Ukhozi oluvul' amaziphokazi ezintabeni zoNgoye,
UNgoye lwesaba nokulwehlela
Ubhakubha olungezindlu zinde zishay' ezulwini
Inkunz' egweba ngepensela ezinye zigweba ngophondo
Indab' engiyizwe ngimncane ngakhula ngayibona ngamehlo.
Umzondo abawunyathele KwaZulu ukunuka kwezwakala eXhoseni
Kuze kwasa abeSuthu kwaMshweshwe beqaqanjelwa amakhanda
Ilangab' elihangul' izikhotha zase-Afrika kwasha amabibi phesheya
Ngikhuluma namuhla o-Cambridge no-Oxford abawuval' umlomo
O-Fort Hare no-Turfloop bakhwacel'
Imisidlan' okwengcanga ibon' ikhonde.
Gobhoza njalo mfula wolwazi uphuzis' i-Afrika
Ngifike isisu simboqo ngaphuma sesimapaklazana
Ngeswele ezinkulungwane ngangihuba ngikuhayele sibani soluntu
Izinkulungwane ezidlula kuwe aziwuvali chibi lolwazi
Bayingcosan' abaphuza kuwe kungacimeki ukoma.
Ngitshele mfazindini zingaki ezakho izimbiza?
Ngibuze kwelamaXhosa bangawuval' umlomo
KwelikaMabuza kaNgwane uyintokaz' eyisilomo
AbakoMshweshwe namanje beswel' imilomo
Uyadel' ophuze kuleso sizib' esinzonzo sakoNolwazi
Uphuthelwe ongacaphunanga kuleyo mbenge yolwazi.
Sizib' esimavivane sikaNomfundo noNompumelelo
Ngibe ngiyakugasela ngashaywa uvalo kwafik'isiyezi
Ngikubon' unyakazisw' inkanyamb'uNolwazi
Intengo yezaqheqhe noju lwakho ingilethel' uhlevane
Ngitshele Nhlalamafini wena wakoNomfundo yini imfihlo yakho?
Eyalo muz' impilo ingamagquma namathafa
Babodwa abakaNokungcebeleka nabakaNomfundo
Imini nobusuku kulo muzi kuyazifanela
Izinkulungwane ziyimisalela yoMhlathuze nama- Semester
Ngomzabalazo kufik' abakwasidlodlo kugcwal' ithafa
Zigemegeme zomz' omkhulukazi wasoNgoye.
Ngikuthanda ngokungacwasi ngabala nabuzwe mfazindini
Angibonaze ngikuzwe uhlung' ubandlulula
Yonkana eye-Afrika ingabadi izalwa nguwe
Khul' uzukhokhobe ngqungqulu yakwaNomfundo
Yima njalo mondli wezimpofana nezicebi
Mana njalo NYUVESI YAKWAZULU.

1. Gagula indikimba etholakala kule nkondlo. 
2.  Xoxa kafushane ngomqondo oqukethwe yile nkondlo. 
3. Chaza ngokusetshenziswa kwesingathekiso esidwetshelwe ebinzeni lesi-2
ukuthi sibe namthelela muni ekuqondeni kwakho umqondo waleli binza. 
4 Chaza umoya equkethwe umugqa 
5 Hlaziya isigqi esitholakala ebinzeni


assistant
1. Indikimba yale nkondlo imfundo.
2. Imbongi ibonga isikhungo semfundo ephakeme iNyuvesi yaKwaZulu ebizwa
ngoNgoye. Imbongi ibonga lesi sikhungo ngokuvula iminyango yaso kuzo
zonke izinhlanga ezikhona. Ithi lesi sikhungo simise kabi ezinye ngenxa
yezinga laso eliphezulu. Imbongi iphinde ifisele lesi sikhungo unwele olude
ukuthi sime njalo
3. Imbongi isebenzise isingathekiso 'umzondo abawunyathele …' ukugqamisa
ukuthi izenzo zale nyuvesi zifana nephunga elisabalale ezindaweni
ezahlukene okubalwa kuzo emaXhoseni nasebeSuthwini baze bazenyeza.
Imbongi iphinde yasebenzisa isingathekiso 'ilangab' elihangul' izikhotha ...'
ukugqamisa ukuthi amagalelo ale nyuvesi kukhulunywa ngawo ngisho
nasemanyuvesi aphesheya kwezilwandle.
4. Le migqa iqukethe umoya wokubonga, nowokujabula. Imbongi ayazi ukuthi
ingayibonga ithini le nyuvesi esisize abantu abaningi kangaka ngemfundo
yize kuba khona abambalwa abagcina bengaphumelelanga.
5. Isigqi saleli binza siyanensa/siyacothoza ngenxa yemigqa emide enamagama
amade kanye nokungabibikho kwezimpawu zokuloba ekugcineni kwemigqa